## מחשיבה חדשה ליחסים חדשים

מי שידע להמציא את עצמו מחדש – יצליח בגדול. מי שלא, עלול להצטרף לסטטיסטיקה העצובה. אילו איכויות צריך לפתח בעידן הקורונה, כדי להיות מותאמים לשינויים שמתחוללים סביבנו?

איזון היא מילת המפתח. בטבע הסובב אותנו הדומם, הצומח והחי מאוזנים, רק האדם לא. בהתאם לכך, היכולת שחסרה לנו יותר מכל היא להרגיש את חוסר האיזון שאנו גורמים בכל דבר ועניין. אם לא נלמד לטפל בחוסר האיזון, הוא ילך ויגבר כי האגו של האדם לא מפסיק להתפתח. וכשכל אחד חושב על עצמו בלבד, חוסר האיזון מתלהט ורותח. בסוף בא פיצוץ כזה או אחר, וזו הסיבה השורשית לכל הבעיות בחיינו: החל מזוגיות מתפרקת, דרך קונפליקטים במקום העבודה ועד להתפרצות שריפות או מגפות. בסופו של דבר, הכול נובע מחוסר איזון בין היצורים היחידים בטבע שלא מופעלים אינסטינקטיבית, אלא יכולים לבחור כיצד להתנהל בעולם.

הקורונה חשפה בפנינו עובדה לא נוחה: כל בני האדם הם חלקים ממערכת אחת, אינטגרלית, מקושרת היטב, ולכן כולם עלולים להדביק את כולם. מציאות כזו מחייבת התחשבות ואחריות הדדית. אף אחד לא רשאי לעשות מה שבא לו. מכאן עולה הנחיצות בצורת חשיבה אחרת מזו שאליה הורגלנו עד כה, בעידן האגו הגדול. עלינו ללמוד מהטבע איזה כוחות מאזנים אפשר להפעיל כנגד האגואיזם הצר, כי בעולם המודרני יש הכול בשפע, חוץ מקשר נכון בין בני אדם. אנחנו הורסים זה לזה את החיים, ומכאן שאם רק נדע לבנות יחסים מאוזנים, יהיה פה גן עדן.

בדרך אל ההתחדשות, עליי לאחוז בדבר מרכזי אחד: אני רוצה לפעול לטובת כולם. אני רוצה להיות טוב לכולם, לתת להם דוגמה טובה, כדי לסייע גם להם להתייחס טוב זה לזה. החידוש הגדול הוא במאמץ להרגיש את כולם כמערכת אחת, שמתקרבת לאיזון על ידי השתתפות נכונה מצדי.

עקרון האיזון נכון לכל תחומי החיים. גם בקשר הזוגי, כל אחד צריך להשתדל שלא לגרום רע לשני, אלא לדאוג לכך שהאחר ירגיש טוב לידו. קשר נבנה מוויתורים, ולכן נשתדל לוותר על כל דבר שמפריע להתקשרות. בכל ויתור, אני בעצם מוותר על האגו שלי, על השליטה שלי, כדי להרוויח התקשרות אליך ושותפות עמך. בכך נתתי לך דוגמה טובה, והראיתי שהקשר איתך חשוב לי יותר מכל. אשמח מאוד לראות גם מצדך רצון להיות בקשר איתי, כי כך נסלק את ההתנגשויות מחיינו ונתקדם להשלמה הדדית. כדי לבנות משפחה טובה, כדאי לחנך כבר מגיל צעיר לכך שאנחנו מערכת שבה לכל אחד יש תפקיד, שדרכו הוא משלים את כולם.

ומהבית אל העבודה. בין אם אני מנהל גדול או עובד זוטר, יזם הייטק או פקיד במס הכנסה, מה שיכול לשדרג את חיי זו אותה חשיבה חדשה: אני רוצה שלכולם יהיה טוב לידי. את היחס הזה כדאי להרחיב גם לנהיגה בכביש, לתור בסופרמרקט, ובראייה כללית גם לקשר בין מגזרים שונים בחברה, בין מדינות העולם, ואפילו בין האדם לטבע. איך שלא נסובב את זה, האבולוציה דוחפת למצב שבו נהיה חייבים ללמוד לרכוב על האגו שלנו ולבנות יחסים מאוזנים. אם חוסר האיזון יימשך עלולים לבוא וירוסים או מזיקים נוספים, כשיעורים למתקשים.

מעבר לכך שגישה מאוזנת תעשה את החיים שלנו הרבה יותר רגועים, יהיה בה רווח גדול נוסף. מי שבאמת יצליח להתקשר לזולת באהבה, יתחיל להרגיש הרחבת דעת. תפיסה אחרת של המציאות, מהות אחרת לחיים. היחס האוהב לכל מה שסביבו יעשה אותו מתאים לכוח הכללי שבטבע, ולכן המנגנון הפנימי שבטבע ייפתח בפניו. הטבע יורגש לו כמערכת כוחות גלובלית ואינטגרלית שמנהלת את עולמנו, ובה הוא ימצא את קיומו הרוחני, השלם והנצחי. אכן כן, אנחנו עוד לא מבינים לאיזה ממד חדש הווירוס הזה מוליך אותנו, אבל אם נקלוט את המגמה ונתקדם לעברה בעצמנו, מצפים לנו חיים מקסימים!

### מן המקורות

"כמו שגוף האדם מתחלק לאיברים, וכולם עומדים מדרגות על מדרגות, המיתקנות אלו על אלו, וכולן הן גוף אחד. כן העולם, כל אלו הבריות שבעולם, כולן הן איברים איברים, ועומדים אלו על אלו. וכאשר כולן תיתקנה, יהיו לגוף אחד ממש".

ספר הזוהר עם פירוש "הסולם", פרשת תולדות, ג.

"בביאת האדם אל אהבת זולתו... עובר האדם מתוך עולמו הצר, המלא מכאובים ואבני נגף, אל עולם נצחי רחב".

בעל הסולם – הרב יהודה אשלג

> נכתב בהשראת דברי הרב ד"ר מיכאל לייטמן בתכניתנו

חיים חדשים 1237 – [bit.ly/35ROfDv](https://bit.ly/35ROfDv?fbclid=IwAR1IIZHy-S-nCpGJvpn-OJRaLYVucppuxP4Y7yeXUOAyMghZTBO4IjKnh8s)